KOMISIJOS REGLAMENTAS (EB) Nr. 2170/2005
2005 m. gruodžio 28 d.
nustatantis nuo 2005 m. rugsėjo 1 d. taikomus importo muitus iš dalies nulukštentiems ar visiškai nulukštentiems ryžiams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
2004 m. rugpjūčio 30 d. Komisijos reglamentą (EB) Nr. 1549/2004, nukrypstantį nuo Tarybos reglamento (EB) Nr. 1785/2003 dėl ryžių importo tvarkos ir nustatantį konkrečias pereinamojo laikotarpio taisykles, taikomas Basmati ryžių importui (1), ypač į jo 1b straipsnį,
kadangi:
(1)
Remdamasi kompetentingų institucijų pateiktais duomenimis, Komisija pažymi, kad importo licencijos iš dalies nulukštentų ryžių ar visiškai nulukštentų ryžių, žymimų KN kodu 1006 30, importui per laikotarpį nuo 2004 m. rugsėjo 1 d. iki 2005 m. rugpjūčio 31 d., buvo išduotos 193 841 tonų kiekiui. Todėl KN kodu 1006 30 žymimiems iš dalies nulukštentiems ryžiams arba visiškai nulukštentiems ryžiams taikomas importo muitas turėtų būti iš dalies pakeistas.
(2)
Taikoma muito norma turi būti nustatyta per tris dienas nuo prieš tai nurodyto laikotarpio pabaigos, todėl reikėtų, kad šis reglamentas įsigaliotų nedelsiant.
(3)
Šis pakeitimas turi įsigalioti 2005 m. rugsėjo 1 d. atsižvelgiant į reglamentą (EB) Nr. 2152/2005, taikomą nuo tos dienos. Atsižvelgiant į šio muito nustatymą atgaline data, reikėtų numatyti muito permokos grąžinimą atitinkamiems ūkio subjektams pateikus paprastą prašymą,
PRIĖMĖ ŠĮ REGLAMENTĄ:
1 straipsnis
KN kodu 1006 30 žymimiems iš dalies nulukštentiems ar visiškai nulukštentiems ryžiams taikomas importo muitas yra 145 EUR už toną.
2 straipsnis
Muitai, viršijantys teisiškai privalomą sumokėti pinigų sumą, skaičiuojamą nuo 2005 m. rugsėjo 1 d., yra grąžinami arba atsisakoma juos išieškoti.
Todėl prašoma, kad remdamiesi Tarybos reglamento (EEB) Nr. 2913/92 (2) 236 straipsnio nuostatomis ir su jomis susijusiomis nuostatomis, išdėstytomis Komisijos reglamente (EEB) Nr. 2545/93 (3), suinteresuoti ūkio subjektai pateiktų paraiškas.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 28 d.